**УСТАВ**

**НА НАРОДНО ЧИТАЛИЩЕ „НАПРЕДЪК – 1903”**

**с.ПЕТОКЛАДЕНЦИ, общ.БЕЛЕНЕ, обл.ПЛЕВЕН**

ГЛАВА ПЪРВА

ОБЩИ ПОЛОЖЕНИЯ

Чл. 1. Народно читалище „Напредък – 1903” е самоуправляваща се културно – просветна организация.

Чл. 2. Читалището не е политическа организация. В неговата дейност могат да участват всички граждани без ограничение за възраст, пол, политически и религиозни възгледи и етническо самосъзнание.

Чл. 3. Читалището ще работи в тясно взаимодействие с културни институти, обществени и други организации, извършващи културно – просветна работа.

Чл. 4. Читалище „Напредък – 1903” с.Петокладенци е юридическо лице по закона.То се представлява от председателя на читалището или от упълномощено от читалищното настоятелство лице.

ГЛАВА ВТОРА

ЦЕЛИ И ЗАДАЧИ

Чл. 5. Целите и задачите на Народно читалище „Напредък – 1903” са да създава, опазва и разпространява духовните ценности, да развива творческите способности, да задоволява културните потребности и интереси на населението, да развива и обогатява социалната и образователна дейност в село Петокладенци, да осигурява достъп до информация.

Чл. 6. Народно читалище „Напредък – 1903” :

а/ обогатява културния живот и свободното време на хората от селището ни;

б/ създава условия за развитие и изяви на творческите способности на младото поколение;

в/ поддържа, обогатява и развива народните обичаи и традиции;

г/ възпитава в дух на демократизъм, родолюбие и общо човешка нравственост;

д/ допринася за укрепване на занятията и интереса към науката, културата и изкуствата;

е/ извършва младежки дейности;

ж/ предоставя компютърни и интернет услуги;

з/ създава и поддържа електронни и информационни мрежи.

Чл. 7. Читалището ни осъществява своите цели и задачи чрез различни форми и средства:

а/ Общо достъпна библиотека;

б/ Самодейни колективи;

в/ Концерти и спектакли;

г/ Празници и ритуали;

д/ Извършване на допълнителни дейности, подпомагащи изпълнението на основните цели и задачи, с изключение на използването на читалищната сграда и салона на читалището за клубове с политически цели, ползването им от религиозни секти и други дейности, противоречащи на добрите нрави, национално самосъзнание и традиции.

ГЛАВА ТРЕТА

УЧРЕДЯВАНЕ И ЧЛЕНСТВО

Чл. 8. Народното читалище се учредява на събрание, на което присъстват най-малко 50 дееспособни лица.

Чл. 9. Членовете на читалището са индивидуални, колективни и почетни:

т.1. Индивидуалните членове са действителни и спомагателни:

- действителните членове са дееспособните лица, навършили 18 години, които участват в дейността на читалището, редовно плащат членски внос и имат право да избират и да бъдат избирани;

- спомагателните членове са лица до 18 години, които нямат право да избират и да бъдат избирани в читалищното настоятелство, но имат право на съвещателен глас.

т. 2. Колективните членове съдействат за осъществяване на целите на читалището, подпомагат дейностите, поддържането и обогатяването на материалната база и имат право на един глас в общото събрание. Колективни членове могат да бъдат:

- професионални организации;

- стопански организации;

- търговски дружества;

- кооперации и сдружения;

- културно-просветни и любителски клубове и творчески колективи.

т. 3. Почетни членове могат да бъдат български и чужди граждани с изключителни заслуги за читалището.

Чл. 10. Действителните и почетните членове на читалището имат право:

* да избират и да бъдат избирани в ръководните органи;
* да участват в обсъждането на всички въпроси в работата на читалището;
* всички членове ползват с предимство базата на читалището.

Чл. 11. Членовете на читалището са длъжни:

а/ да спазват устава;

б/ да плащат определения членски внос;

в/ да пазят читалищното имущество.

Чл. 12. Народно читалище „Напредък – 1903”, село Петокладенци може да бъде

закрито с решение на общото събрание, вписано в регистъра на окръжния съд, ликви-дация или с решение на окръжния съд.

ГЛАВА ЧЕТВЪРТА

ОРГАНИ НА САМОУПРАВЛЕНИЕ

Чл. 13. Органи на читалището са общото събрание, настоятелството и

проверителната комисия.

Чл. 14. , т.1. Върховен орган на читалището е общото събрание.

т.2. Общото събрание се състои от всички членове на читалището, имащи право на глас.

т.3. Общото събрание изменя и допълва устава; избира и освобождава членовете на настоятелството, проверителната комисия и председателя; приема вътрешни актове, необходими за организацията на дейността на читалището; изключва членове на читалището; определя основни насоки в дейността на читалището; взема решение за членуване или за прекратяване на членството в читалищно сдружение; приема бюджета на читалището; приема годишния отчет до 30 март на следващата година; определя размера на членския внос; отменя решения на органите на читалището; взема решение за прекратяване на читалището; взема решение за отнасяне до съда на незаконосъобразни действия на ръководството или отделни читалищни членове.

т. 4. Решенията на общото събрание са задължителни за другите органи на читалището.

т.5. Редовно общо събрание на читалището се свиква от настоятелството най-малко веднъж годишно, като отчетно и на три години, като отчетно-изборно.Извънредно общо събрание може да бъде свикано по решение на настоятелството, по искане на проверителната комисия или от една трета от членовете на читалището с право на глас. При отказ на настоятелството да свика извънредно общо събрание, до 15 дни от постъпването на искането проверителната комисия или една трета от членовете на читалището с право на глас могат да свикат извънредно общо събрание от свое име.

т.6. Поканата за събрание трябва да съдържа дневния ред, датата, часа и мястото на провеждането му и кой го свиква.Тя трябва да бъде получена срещу подпис или връчена не по-късно от 7 дни от провеждането.В същия срок на вратата на читалището и на други общодостъпни места в общината, където е дейността на читалището, трябва да бъде залепена поканата за събранието.

т.7. Общото събрание е законно, ако присъстват най-малко половината от имащите право на глас членове на читалището.При липса на кворум събранието се отлага с един час.Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

Чл.15. Изпълнителен орган на читалището е настоятелството, което се състои най-малко то трима членове, избрани за срок до три години.Членовете на настоятелството нямат роднински връзки по права и съребрена линия до четвърта степен.

Чл.16. Читалищното настоятелство свиква общото събрание; осигурява изпълнението на решенията на общото събрание; подготвя и внася в общото събрание проект за бюджет на читалището и утвърждава щата му; подготвя и внася в общото събрание отчет за дейността на читалището; назначава секретаря на читалището и утвърждава длъжностната му характеристика.

Чл.17. Настоятелството взема решение с повече от половината от членовете си.

Чл.18., т.1. Председателят на читалището е член на настоятелството и се

избира от общото събрание за срок до 3 години.

т.2. Председателят:

а/ организира дейността на читалището съобразно закона, устава и решенията на общото събрание;

б/ представлява читалището;

в/ свиква и ръководи заседанията на настоятелството и председателства

общото събрание;

г/ отчита дейността си пред настоятелството;

д/ сключва и прекратява трудовите договори със служителите съобразно бюджета на читалището и въз основа решение на настоятелството.

Чл.19., т.1. Секретарят на читалището:

а/ организира изпълнението на решенията на настоятелството, включително решенията за изпълнението на бюджета;

б/ организира текущата основна и допълнителна дейност;

в/ отговаря за работата на щатния и хонорувания персонал;

г/ представлява читалището заедно и поотделно с председателя.

т.2. Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.

Чл. 20., т.1. Проверителната комисия се състои най-малко от трима членове, избрани за срок до 3 години.

т.2.Членове на проверителната комисия не могат да бъдат лица, които са в трудовоправни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

т.3.Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

т.4.При констатирани нарушения проверителната комисия уведомява об-щото събрание на читалището, а при данни за извършено престъпление - и органите на прокуратурата.

Чл. 21. Не могат да бъдат избирани за членове на настоятелството и на проверителната комисия, и за секретари лица, които са осъждани на лишаване от свобода за умишлени престъпления от общ характер.

Чл. 22. Членовете на настоятелството, включително председателят и секретарят, подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват в интернет .

ГЛАВА ПЕТА

ФИНАНСОВА ДЕЙНОСТ И ИМУЩЕСТВО

Чл.23., т.1. Народно читалище „Напредък – 1903”, с.Петокладенци се субсидира от държавния и общински бюджет, като средствата се предоставят на читалището за самостоятелно управление.

т.2. Читалището набира средства от членски внос, културно-просветна дейност, платени културни услуги, участието на собствени и гостуващи изпълнители и сътрудници.

- такси от школи, курсове и други;

- дарения, спонсорство, завещания и други;

- наем на земята на читалището;

- други приходи.

Чл.24. Имуществото на читалището се състои от сграда и обзавеждане, предоставени му от държавата за безвъзмездно ползване по реда на закона за държавната собственост и закона за общинската собственост.

ДОПЪЛНИТЕЛНИ И ЗАКЛЮЧИТЕЛНИ РАЗПОРЕДБИ

1. Народно читалище „Напредък – 1903” има име, кръгъл печат с надпис Народно читалище „Напредък-1903” с.Петокладенци, Плевенско, с разтворена книга и слънце в средата.

с.Петокладенци

обл.Плевен